Baliqchilik sohasini yanada rivojlantirishga doir qo‘shimcha chora-tadbirlar to‘g‘risida

Respublikada baliqchilik tarmog‘ini jadal rivojlantirish, baliq mahsulotlari ishlab chiqarishning zamonaviy va innovatsion uslublarini joriy etgan holda hajmlarini oshirish, sohani tartibga solish bo‘yicha bir qator qonun hujjatlari qabul qilinib, ularning ijrosini sifatli va puxta ta’minlash choralari ko‘rilmoqda.
 Shu bilan birga, intensiv usulda baliq yetishtirish bo‘yicha ishlarga yetarli darajada e’tibor qaratilmayapti, hududlarda baliqchilik tarmog‘ini rivojlantirishda yuzaga kelayotgan muammolarni hal etish, baliqchilik xo‘jaliklarini qo‘llab-quvvatlash borasida olib borilayotgan ishlar yetarli darajada emas.
 Baliqchilik xo‘jaliklariga biriktirilgan suv havza maydonlaridan ilmiy yondashuv asosida samarali foydalanish, ularning meliorativ holatini yaxshilash, shuningdek, resurs tejamkor texnologiyalar va innovatsiyalarni keng ko‘lamda joriy qilish ishlariga yetarlicha e’tibor berilmayapti.
 Sun’iy suv havzalari hosildorligini oshirish uchun baliqchilik xo‘jaliklarining mineral o‘g‘itlarga bo‘lgan talabi to‘liq qondirilmayapti. Shuningdek, mineral o‘g‘itni boshqa muqobil o‘g‘itlar bilan almashtirish bo‘yicha ilmiy-tadqiqot ishlarini olib borish yo‘lga qo‘yilmagan.
 Baliqni intensiv usulda yetishtirish, ovlash va qayta ishlash uchun zarur asbob-uskuna, anjom va mexanizmlarni mahalliy ishlab chiqarish yo‘lga qo‘yilmagan. Buning oqibatida ko‘plab tadbirkorlar vaqt va mablag‘ini ortiqcha sarflab, ularni chet eldan xarid qilmoqda.
 Baliqchilik sohaga to‘g‘ridan to‘g‘ri xorijiy investitsiyalarni kiritish ishlari lozim darajada tashkil etilmagan, bu borada xorijiy davlatlar va tashkilotlar bilan samarali, o‘zaro manfaatli hamkorlik yo‘lga qo‘yilmagan.
 Respublikada intensiv usulda baliq yetishtirishni bosqichma-bosqich yo‘lga qo‘yish va rag‘batlantirish, mavjud suv resurslaridan samarali foydalanish, sohaga innovatsion g‘oyalar, ilmiy ishlanmalar, zamonaviy texnologiyalar va ilm-fan yutuqlarini keng ko‘lamda joriy qilish, baliqchilik tarmog‘ini yanada qo‘llab-quvvatlash maqsadida:
 1. O‘zbekiston Respublikasi Qishloq xo‘jaligi vazirligi, Suv xo‘jaligi vazirligi, “O‘zbekbaliqsanoat” uyushmasi hamda Qoraqalpog‘iston Respublikasi Vazirlar Kengashi va viloyatlar hokimliklarining uzluksiz suv ta’minlash imkoniyati bo‘lgan sun’iy suv havza maydonlari mavjud bo‘lgan baliqchilik xo‘jaliklarini bosqichma-bosqich intensiv usulda baliq yetishtirishga ixtisoslashtirish to‘g‘risidagi taklifi qabul qilinsin.
 2. O‘zbekiston Respublikasi Qishloq xo‘jaligi vazirligi, Iqtisodiyot vazirligi, Davlat soliq qo‘mitasi, “O‘zbekbaliqsanoat” uyushmasi, Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda ishlab chiqilgan 2019-yilda respublikada:
 baliq yetishtirish va ovlash prognoz parametrlari 1 va 1a-ilovalarga muvofiq;
 baliq yetishtirish inshootlari va qurilmalarini barpo etishning prognoz parametrlari 2-ilovaga muvofiq;
 baliqchilik xo‘jaliklariga omuxta yem va mineral o‘g‘it (ammofos) yetkazib berishning prognoz parametrlari 3-ilovaga muvofiq;
 reproduktor hovuzlarni tashkil etish, baliq chavoqlari yetishtirish, baliq mahsulotlarini qayta ishlash va saqlash quvvatlarini ishga tushirishning prognoz parametrlari 4-ilovaga muvofiq tasdiqlansin.
 Qoraqalpog‘iston Respublikasi Vazirlar Kengashi va viloyatlar hokimliklari bir oy muddatda O‘zbekiston Respublikasi Qishloq xo‘jaligi vazirligi, “O‘zbekbaliqsanoat” uyushmasi va “Ipoteka-bank” ATIB bilan birgalikda ushbu qarorga asosan o‘rnatilgan prognoz parametrlarining ijrosini ta’minlash yuzasidan tumanlar va baliqchilik xo‘jaliklari kesimida manzilli chora-tadbirlar dasturlarini ishlab chiqib tasdiqlasin, ularning samarali va to‘liq ijrosi yuzasidan tizimli monitoring o‘rnatsin.
 3. O‘zbekiston Respublikasi Tiklanish va taraqqiyot jamg‘armasining (keyingi o‘rinlarda — Jamg‘arma) mablag‘lari hisobidan ekvivalenti 50 million AQSh dollari miqdorida “Ipoteka bank” ATIBning ustav kapitalidagi davlat ulushini oshirilsin.
 Belgilansinki, “Ipoteka bank” ATIB ustav kapitaliga yo‘naltiriladigan Jamg‘arma mablag‘lari O‘zbekiston Respublikasi Prezidentining 2017-yil 6-yanvardagi PQ-2718-son “Oziq-ovqat, charm-poyabzal va farmatsevtika sanoatida investitsiya loyihalarini moliyalashtirish manbalarini kengaytirish chora-tadbirlari to‘g‘risida”gi qaroriga muvofiq “O‘zsanoatqurilishbank” ATB tomonidan ochilgan kredit liniyasi mablag‘lari hisobidan ajratiladi.
 Jamg‘arma uch oy muddatda ushbu bandda ko‘rsatilgan mablag‘larni “Ipoteka bank” ATIB ustav kapitaliga o‘tkazib berilishini ta’minlasin.
 O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi o‘rnatilgan tartibda “Ipoteka bank” ATIB tomonidan chiqariladigan aksiyalarni ro‘yxatdan o‘tkazilishini ta’minlasin.
 4. Belgilab qo‘yilsinki:
 “Ipoteka bank” ATIB ustav kapitaliga kiritilayotgan ekvivalenti 50 million AQSh dollari miqdoridagi Jamg‘armaning valyuta mablag‘laridan zarurat bo‘lganda baliqchilikni rivojlantirish sohasidagi loyihalarni moliyalashtirish uchun foydalaniladi; 
 kichik tadbirkorlik subyektlariga ushbu bandda nazarda tutilgan mablag‘lar evaziga 10 milliard so‘mdan ko‘p bo‘lmagan miqdordagi kreditlar tijorat foiz stavkasi bo‘yicha uning 50 foizini Tadbirkorlik faoliyatini qo‘llab-quvvatlash davlat jamg‘armasi mablag‘lari hisobidan kompensatsiya qilgan holda beriladi; 
 “Ipoteka bank” ATIB baliqchilik sohasini rivojlantirishni moliyalashtirish uchun taqdim etilgan loyihalarni chuqur tahlillar asosida rentabellik, samaradorlik va pul oqimlarining kredit hamda ular bo‘yicha foizlarni o‘z vaqtida qaytarishni ta’minlaydigan loyihalarning kreditlanishini amalga oshiradi.
 5. Baliqchilik loyihalari uchun (akvakultura yo‘nalishidagi) 2019 — 2022-yillarda Tadbirkorlik faoliyatini qo‘llab-quvvatlash davlat jamg‘armasi hisobidan umumiy qiymati 5 milliard so‘mdan, foiz stavkasi Markaziy bank asosiy stavkasining 1,5 baravaridan oshmagan tijorat banklarining milliy valyutada ajratiladigan kredit va lizinglari bo‘yicha uning asosiy stavkadan oshgan, biroq asosiy stavkaning 30 foizidan ko‘p bo‘lmagan qismini qoplash uchun uch yil muddatgacha kompensatsiya taqdish etish tartibi o‘rnatilsin. 
 6. O‘zbekiston Respublikasi Moliya vazirligi har yili 15 million AQSh dollari ekvivalenti miqdoridagi mablag‘larni 2019-2020-yillar davomida tegishli yilning 1-fevraliga qadar baliqchilik loyihalarini moliyalashtirish maqsadida O‘zbekiston Respublikasi Vazirlar Mahkamasi huzuridagi Tadbirkorlik faoliyatini rivojlantirishni qo‘llab-quvvatlash davlat jamg‘armasiga o‘tkazib bersin.
 7. Qishloq xo‘jaligi vazirligi, Iqtisodiyot vazirligi, “O‘zbekbaliqsanoat” uyushmasi, “Ipoteka bank” ATIB, Qoraqalpog‘iston Respublikasi Vazirlar Kengashi va viloyatlar hokimliklarining baliqchilik sohasida to‘liq tizimli (inkubatsiya sexi, chavoq va tovar baliq yetishtirish, yuqori oqsilga boy baliq yemi, qayta ishlash va saqlash) ishlab chiqarishga ixtisoslashtirilgan baliqchilik klasterlarini tashkil etish to‘g‘risidagi taklifi ma’qullansin.
 Qishloq xo‘jaligi vazirligi Suv xo‘jaligi vazirligi, Iqtisodiyot vazirligi, “O‘zbekbaliqsanoat” uyushmasi, “Ipoteka bank” ATIB, Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda 2019-yil 1-fevralga qadar muddatda salohiyatli tadbirkorlik subyektlarini, moliyalashtirish manbalari hamda yer maydonlarini aniqlab 2019 — 2021-yillarda baliqchilik klasterlarini tashkil etishning manzilli dasturi loyihasini tasdiqlash uchun O‘zbekiston Respublikasi Vazirlar Mahkamasiga kiritsin.
 8. “O‘zeltexsanoat” AK, O‘zbekiston Respublikasi Iqtisodiyot vazirligi va Qishloq xo‘jaligi vazirligi bilan birgalikda ikki oy muddatda baliqni intensiv usulda yetishtirish, ovlash va qayta ishlash uchun zarur bo‘ladigan asbob-uskuna, jihoz va mexanizmlar ishlab chiqarishni 2019-yil yakuniga qadar mahalliylashtirish choralarini ko‘rsin.
 O‘zbekiston Respublikasi Investitsiyalar va tashqi savdo vazirligi respublikada baliqni intensiv usulda yetishtirish, ovlash va qayta ishlash uchun zarur bo‘ladigan asbob-uskuna, jihoz va mexanizmlarni ishlab chiqish maqsadida “O‘zeltexsanoat” AK tomonidan taqdim etilgan loyiha hujjatlariga asosan xorijiy investorlarni jalb etsin.
 9. 2021-yil 1-noyabrga qadar muddatda:
 naslli ona baliq, baliq uvildirig‘i, shuningdek, respublikada ishlab chiqarilmaydigan inkubatsiya, laboratoriya, intensiv usulda baliq yetishtirish, baliq ovlash, baliq mahsulotlarini qayta ishlash, muzlatish va saqlash uchun zarur bo‘ladigan asbob-uskuna, anjom, mexanizmlarni va ularning ehtiyot qismlari, muqobil energiya ta’minoti uskunalari, melioratsiya ishlari uchun maxsus texnikalar va tirik baliq tashuvchi transport vositalari;
 chet el tashkilotlari va uning sho‘ba korxonalari, firma do‘konlari, dilerlik tarmoqlari va tadbirkorlik subyektlari tomonidan baliqchilik xo‘jaliklari ehtiyoji uchun chetdan keltiradigan omuxta yem va mineral o‘g‘it (ammofos) o‘rnatilgan tartibda shakllantiriladigan ro‘yxat bo‘yicha bojxona to‘lovlaridan (qo‘shilgan qiymat solig‘i va bojxona rasmiylashtiruvi yig‘imlaridan tashqari) ozod etiladi.
 10. “O‘zkimyosanoat” AJ baliqchiliq xo‘jaliklariga talab qilinadigan 30,7 ming tonna mineral o‘g‘it (ammofos)ning 2019-yil davomida ishlab chiqarilishi va birja savdolariga qo‘yib borilishini ta’minlasin.
 11. O‘zbekiston Respublikasi Suv xo‘jaligi vazirligi 2019-yil 1-aprelga qadar muddatda prognozlashtirilgan suv miqdoridan kelib chiqib, o‘rnatilgan tartibda faoliyat yuritayotgan baliqchilik xo‘jaliklari bilan suvdan foydalanish bo‘yicha shartnoma tuzilishini va baliqchilik xo‘jaliklari uchun belgilangan suv miqdorining kafolatli yetkazib berilishini ta’minlasin.
 Suv tanqisligi sharoitida baliqchilik xo‘jaliklari tomonidan sun’iy suv havzalariga boshqa manbalardan qo‘shimcha suv olib kelish choralari ko‘riladi hamda mazkur ishlar baliqchilik xo‘jaliklarining o‘z mablag‘lari hisobidan amalga oshiriladi.
 12. Belgilab qo‘yilsinki, yangidan tashkil etiladigan sun’iy suv havzalarida baliq yetishtirish loyihalariga yer uchastkalari:
 faqatgina intensiv usul va resurs tejamkor texnologiyalar qo‘llanganda;
 suv bilan kafolatli ta’minlash va yerlarning meliorativ holatiga salbiy ta’siri yo‘qligi bo‘yicha O‘zbekiston Respublikasi Suv xo‘jaligi vazirligining xulosasi asosida ajratiladi.
 13. Baliqchilik xo‘jaliklarining sun’iy suv havza maydonlari va ichki kanal, kollektor va drenajlardagi melioratsiya va chuqurlashtirish ishlari O‘zbekiston Respublikasi Suv xo‘jaligi vazirligi tizimidagi ixtisoslashtirilgan tashkilotlar tomonidan amalga oshiriladi.
 Belgilansinki:
 baliqchilik xo‘jaliklari sun’iy suv havza maydonlarida ichki kanal, melioratsiya va chuqurlashtirish bo‘yicha bajariladigan ishlar baliqchilik xo‘jaliklarining o‘z mablag‘lari;
 barcha kollektor va drenajlarda melioratsiya bo‘yicha bajariladigan ishlar Vazirlar Mahkamasi huzuridagi Sug‘oriladigan yerlarning meliorativ holatini yaxshilash jamg‘armasi mablag‘lari hisobidan amalga oshiriladi.
 14. O‘zbekiston Respublikasi Fanlar akademiyasi:
 “O‘zbekbaliqsanoat” uyushmasi bilan birgalikda bir oy muddatda baliqchilik sohasida ilm-fan va ishlab chiqarish integratsiyasini yanada kuchaytirish maqsadida uzviy hamkorlikni yo‘lga qo‘ysin, baliqchilik sohasida mavjud muammolarni bartaraf etish bo‘yicha “yo‘l xarita”si ishlab chiqilishini;
 O‘zbekiston Respublikasi Qishloq xo‘jaligi vazirligi va “O‘zbekbaliqsanoat” uyushmasi bilan birgalikda ikki oy muddatda baliqchilik sohasi rivojlangan xorijiy davlatlarning ilg‘or va zamonaviy texnologiyalari asosida sun’iy suv havza maydonlarida intensiv usulda baliq yetishtirishni tashkil etish bo‘yicha uslubiy tavsiyalar va namunaviy loyihalar ishlab chiqilib joylarga yetkazilishini;
 “O‘zkimyosanoat” AJ bilan birgalikda sun’iy suv havzalarida baliq yetishtirish hosildorligini oshirish uchun sarflanadigan mineral o‘g‘itni (ammofos) boshqa muqobil o‘g‘it bilan almashtirish bo‘yicha ilmiy asoslangan tavsiyalar ishlab chiqilib, ular haqida baliqchilik xo‘jaliklariga tushuntirish ishlarini tashkillashtirsin.
 15. “O‘zbekbaliqsanoat” uyushmasi Baliqchilik ilmiy-tadqiqot institutining ilm-fan sohasini rivojlantirish, innovatsion g‘oyalar, ilmiy ishlanmalar, zamonaviy texnologiyalarni ishlab chiqish va amaliyotda joriy etish maqsadida 2019-yilda uyushmaning Baliqchilikni rivojlantirish jamg‘armasi hisobidan 1 milliard so‘m yo‘naltirsin.
 16. “O‘zbekbaliqsanoat” uyushmasining ilm-fan va innovatsion texnologiyalarni joriy etish hamda yangi turdagi baliqlarni mahalliylashtirish masalalari bo‘yicha rais o‘rinbosari lavozimini joriy etish to‘g‘risidagi taklifi ma’qullansin.
 “O‘zbekbaliqsanoat” uyushmasi Qishloq xo‘jaligi vazirligi bilan birgalikda innovatsion g‘oyalar, ilmiy ishlanmalar, zamonaviy texnologiyalar va ilm-fan yutuqlarini baliq yetishtirish va uni qayta ishlash tarmog‘iga yo‘naltirish samaradorligini oshirish maqsadida yangidan joriy etilgan lavozimga chet ellik mutaxassisni jalb qilish choralarini ko‘rsin.
 17. O‘zbekiston Respublikasi Innovatsion rivojlanish vazirligi fundamental, amaliy hamda innovatsion tadqiqotlar davlat ilmiy-texnik dasturlarini shakllantirishda baliqchilik tashkilotlari suv havza yer uchastkalaridan samarali foydalanish bo‘yicha innovatsion ishlanmalar va zamonaviy texnologiyalar ishlab chiqilishini nazarda tutuvchi ilmiy loyihalar kiritilishini ta’minlasin.
 18. Belgilansinki, O‘zbekiston Respublikasi Prezidentining 2018-yil 26-apreldagi “Fermer, dehqon xo‘jaliklari va tomorqa yer egalari faoliyatini takomillashtirish bo‘yicha qo‘shimcha chora-tadbirlar to‘g‘risida”gi PQ-3680-son qarori 3-bandining ikkinchi xatboshisi “O‘zbekbaliqsanoat” uyushmasining a’zolari bo‘lgan baliqchilik fermer xo‘jaliklariga nisbatan tatbiq etilmaydi.
 19. O‘zbekiston Respublikasi Vazirlar Mahkamasi Qishloq xo‘jaligi vazirligi, Moliya vazirligi, Davlat soliq qo‘mitasi, “O‘zbekbaliqsanoat” uyushmasi bilan birgalikda ikki oy muddatda baliqchiliq xo‘jaliklariga sun’iy suv havza maydonlarida yetishtirilgan baliq hosildorligidan kelib chiqib, shuningdek, bu sohadagi ilg‘or xorijiy tajribani inobatga olgan holda tabaqalashtirilgan yagona yer solig‘i stavkalarini qo‘llash bo‘yicha taklif kiritsin.
 20. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bir oy muddatda:
 dehqon bozorlari va aholi gavjum bo‘lgan hududlarda baliq sotishni tashkil etish uchun akvariumlar o‘rnatilishi va ixtisoslashgan savdo nuqtalari tashkil etilishi bo‘yicha manzilli dasturlarni tasdiqlasin;
 baliqchilik sohasiga to‘g‘ridan to‘g‘ri xorijiy investitsiyalarni jalb etish maqsadida investitsiya loyihalarining ro‘yxatini puxta ishlab chiqib, xorijiy hamkorlarni jalb etish uchun O‘zbekiston Respublikasi Tashqi ishlar vazirligi, Investitsiyalar bo‘yicha davlat qo‘mitasi va “Ipoteka bank” ATIBga taqdim etsin.
 21. O‘zbekiston Respublikasi Qishloq xo‘jaligi vazirligi, Ichki ishlar vazirligi, Suv xo‘jaligi vazirligi, Iqtisodiy taraqqiyot va kambag‘allikni qisqartirish vazirligi, Davlat statistika qo‘mitasi, Davlat soliq qo‘mitasi, Davlat bojxona qo‘mitasi, Ekologiya va tabiatni muhofaza qilish davlat qo‘mitasi, “O‘zbekchorvanasl” agentligi, boshqa vazirlik va idoralar “O‘zbekbaliqsanoat” uyushmasiga mazkur qaror va boshqa qonun hujjatlari bilan yuklatilgan vazifalarning sifatli va o‘z vaqtida bajarilishi uchun har tomonlama amaliy yordam ko‘rsatsin.
 23. Mamlakatda akkreditatsiyadan o‘tgan diplomatik vakolatxonalar, xorijiy turistlar, turli mamlakatlarning baliqchilik sohasi vakillari, ekspert va mutaxassislarni keng jalb qilgan holda 2019-yildan boshlab har yili noyabr oyida baliqchilikka oid ko‘rgazma o‘tkazish amaliyoti joriy qilinsin.
 24. O‘zbekiston Respublikasi Bosh vazirining o‘rinbosari — 
 Investitsiyalar va tashqi savdo vaziri — S.O‘. Umurzakovga — hududlarning baliqchilikni rivojlantirish bo‘yicha investitsiya loyihalarini moliyalashtirish uchun salohiyatli investorlarni izlash, baliqchilik sohasiga investitsiyalarni jalb qilish, jalb qilinayotgan mablag‘larning o‘z vaqtida o‘zlashtirilishini ta’minlash, shuningdek, Komissiyaning samarali faoliyatini tashkil etish;
 Qoraqalpog‘iston Respublikasi Vazirlar Kengashi Raisi va viloyatlar hokimlariga — qaror bilan tasdiqlangan prognoz parametrlarining ijrosini ta’minlash yuzasidan tumanlar va baliqchilik xo‘jaliklari kesimida manzilli chora-tadbirlar dasturlarini o‘z vaqtida ishlab chiqib, tasdiqlash va ularning ijrosi ustidan doimiy nazorat olib borish;
 O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorovga — mazkur qarorda belgilangan budjetdan moliyalashtirish tadbirlari uchun mablag‘larning o‘z vaqtida va to‘liq ajratilishi;
 O‘zbekiston Respublikasi Veterinariya va chorvachilikni rivojlantirish davlat qo‘mitasi raisi B.T. Norqobilovga — mazkur qaror bilan tasdiqlangan prognoz ko‘rsatgichlar ijrosi ustidan xo‘jaliklar kesimida monitoring tizimi o‘rnatilishi va ularning hisoboti yuritilishi, baliqchilik klasterlarining faoliyati tashkil etilishi hamda ularga har tomonlama yordam ko‘rsatilishi;
 O‘zbekiston Respublikasi suv xo‘jaligi vaziri Sh.R. Xamrayevga — baliqchilik xo‘jaliklari bilan suvdan foydalanish bo‘yicha shartnoma tuzilishi va ularga belgilangan suv miqdori kafolatli yetkazib berilishi;
 O‘zbekiston Respublikasi Ekologiya va atrof muhitni muhofaza qilish davlat qo‘mitasi raisi B.T. Kuchkarovga — tabiiy suv havzalarini baliqlantirish ishlari, baliq resurslari muhofaza qilinishi va ulardan oqilona foydalanilishi hamda baliq ovlash qoidalariga rioya etilishi ustidan tizimli nazorat o‘rnatish;
 “O‘zkimyosanoat” AJ raisi A.A. Abdullayevga — mineral o‘g‘it (ammofos)ning vegitativ mavsumda belgilangan miqdorda birja savdolariga chiqarilishi;
 “O‘zeltexsanoat” AK raisi A.A. Abdullayevga — baliqni intensiv usulda yetishtirish, ovlash va qayta ishlash uchun anjom, asbob-uskuna va mexanizmlarning respublikada ishlab chiqarilishini tashkil etish yuzasidan shaxsiy javobgarlik yuklansin.
 25. O‘zbekiston Milliy axborot agentligi va O‘zbekiston Milliy teleradiokompaniyasiga O‘zbekiston Respublikasi Qishloq xo‘jaligi vazirligi va “O‘zbekbaliqsanoat” uyushmasi bilan birgalikda baliqchilik sohasida amalga oshirilayotgan islohotlarni ommaviy axborot vositalarida muntazam yoritib borish tavsiya etilsin.
 26. O‘zbekiston Respublikasi Prezidentining 2017-yil 1-maydagi “Baliqchilik tarmog‘ini boshqarish tizimini takomillashtirish chora-tadbirlari to‘g‘risida”gi PQ-2939-son qaroriga 6-ilovaga muvofiq o‘zgartishlar kiritilsin.
 27. O‘zbekiston Respublikasi Qishloq xo‘jaligi vazirligi Bosh prokuratura, Ichki ishlar vazirligi va boshqa manfaatdor idoralar bilan birgalikda ikki oy muddatda Vazirlar Mahkamasiga quyidagilar bo‘yicha takliflar kiritsin:
 tegishli ruxsati bo‘lmay turib yoki taqiqlangan joylarda yoxud taqiqlangan muddatlarda, taqiqlangan qurollar yoki usullar bilan baliq tutganlik, shuningdek, baliq tutishning boshqa qoidalarini buzganlik uchun javobgarlikni yanada kuchaytirish to‘g‘risida;
 qonun hujjatlariga mazkur qarordan kelib chiqadigan o‘zgartish va qo‘shimchalar kiritish to‘g‘risida.
 28. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov, O‘zbekiston Respublikasi Prezidenti Administratsiyasi rahbari Z.Sh. Nizomiddinov, O‘zbekiston Respublikasi Bosh prokurori O.B. Murodov va O‘zbekiston Respublikasi Prezidenti maslahatchisining birinchi o‘rinbosari B.M. Mavlonov zimmasiga yuklansin.
 1. 3-bandning birinchi xatboshisidagi “20 nafar” so‘zlari “28 nafar” so‘zlari bilan almashtirilsin.
 2. 2-ilovaning matni quyidagi tahrirda bayon etilsin: